b'\n_START_ARTICLE_\nHayashi Razan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHayashi Razan syntyi Kiotossa elokuussa 1583. H\xc3\xa4n opiskeli aluksi buddhalaisuutta, mutta sittemmin h\xc3\xa4nest\xc3\xa4 tuli uuskungfutselaisuuden harras kannattaja. Hayashista tuli kungfutselaisen oppineen Fujiwara Seikan oppilas vuonna 1604 ja t\xc3\xa4m\xc3\xa4n suosituksesta h\xc3\xa4n p\xc3\xa4\xc3\xa4tyi ty\xc3\xb6skentelem\xc3\xa4\xc3\xa4n Tokugawa-sh\xc5\x8dgunaatille vuonna 1607. Hayashi toimi ensimm\xc3\xa4isten nelj\xc3\xa4n sh\xc5\x8dgunin opettajana opettaen uuskungfutselaisuutta ja historiaa. Samaan aikaan h\xc3\xa4n toimi my\xc3\xb6s tutkijana ja diplomaattisten asiakirjojen laatijana. Hayashin filosofia nojautui uskollisuuteen, hierarkkiseen sosiaaliseen ja poliittiseen j\xc3\xa4rjestykseen, sek\xc3\xa4 staattiseen konservatiiviseen n\xc3\xa4k\xc3\xb6kantaan. H\xc3\xa4nen n\xc3\xa4kemyksens\xc3\xa4 osoittautuivat hy\xc3\xb6dyllisiksi uuden Tokugawa-sh\xc5\x8dgunaatin hallitsessa usein rauhattomia Japanin l\xc3\xa4\xc3\xa4ninherroja. Vuonna 1630 kolmas sh\xc5\x8dgun antoi Hayashille tiluksen maan p\xc3\xa4\xc3\xa4kaupunki Edosta eli nykyisest\xc3\xa4 Tokiosta, jonne h\xc3\xa4n perusti oman akatemiansa. Hayashi kuoli Edossa 4. helmikuuta 1657._NEWLINE_Hayashin kuoleman j\xc3\xa4lkeen h\xc3\xa4nen kolmas ja nelj\xc3\xa4s poikansa julkaisivat is\xc3\xa4ns\xc3\xa4 kanssa yhteisty\xc3\xb6ss\xc3\xa4 kokoamansa teokset Hayashi Razan bunsh\xc5\xab (Hayashi Razanin teokset) ja Razan Sensei shish\xc5\xab (Mestari Razanin runot), jotka j\xc3\xa4lleenjulkaistiin kahtena painoksena vuosina 1918 ja 1921. Hayashin pojanpoika sai arvonimen daigaku-nokami, eli valtion yliopiston johtaja. Arvonimi kulki Hayashin suvussa aina 1800-luvun lopulle saakka.'